b"\n_START_ARTICLE_\nGlastonbury\n_START_SECTION_\nBeskrivelse\n_START_PARAGRAPH_\nSpor fra gangveier og veifyllinger gjort av t\xc3\xb8mmerstokker i oldtiden, som Sweet Track, viser at omr\xc3\xa5det har v\xc3\xa6rt bosatt siden neolittisk tid (steinalderen). Bronsealderens Glastonbury Lake Village (som er et moderne navn) var en landsby formet som en crann\xc3\xb3g eller menneskeskapt \xc3\xb8y med hus og hytter p\xc3\xa5 stolper i innsj\xc3\xb8en. Denne ligger ved det gamle elvel\xc3\xb8pet til Brue, rundt 3\xc2\xa0km vest for dagens by Glastonbury. Angelsaksiske Centwine, konge av Wessex i 676\xe2\x80\x93686, var den f\xc3\xb8rste beskytter av klosteret Glastonbury Abbey som kom til \xc3\xa5 dominere byen de neste 700 \xc3\xa5rene. Som et av de fremste og viktigste klostre i England, var det lokaliseringen av Edmund Jernsides kroning i 1016. Mange av de eldste bevarte bygningene i byen, inkludert Tribunal, George Hotel og vertshuset Pilgrims' Inn og Somerset Rural Life Museum, som er basert i en gammel tiendel\xc3\xa5ve, er tilknyttet klosteret. Kirken for Johannes D\xc3\xb8peren er datert til 1400-tallet._NEWLINE_Byen ble et senter for handel, noe som f\xc3\xb8rte til reisningen av markedskors, konstruksjonen av Glastonburykanalen, og Glastonbury og Street jernbanestasjon, den st\xc3\xb8rste stasjonen langs den opprinnelige Somerset and Dorset Joint Railway. Brue Valley Living Landscape er et bevaringsprosjekt administrert av Somerset Wildlife Trust. N\xc3\xa6r ved ligger nasjonalparken Ham Wall._NEWLINE_Glastonbury har blitt beskrevet som New age-samfunn som har tiltrukket seg folk med slike livsholdninger og nyhedenske str\xc3\xb8mninger. Stedet er kjent for myter og legender knyttet til Glastonbury Tor, Josef fra Arimatea, Den hellige gral, og kong Arthur. Det har blitt hevdet at Josef kom til Glastonbury og stakk staven sin ned i bakken og derfra vokste det opp en form for hagtorn kalt Glastonbury Thorn. Landskapet rundt byen har blitt hevdet \xc3\xa5 representere zodiaken (dyrekretsen), dog uten st\xc3\xb8rre holdepunkter. Glastonburyfestivalen, som arrangeres \xc3\xa5rlig siden 1981 i nabolandsbyen Pilton, har sitt navn etter byen."